Stóri Ás er ræktunarbú ársins á Vesturlandi Kolbeinn og Lára Kristín í Stóra Ási . Aðal - og haustfundur Hrossaræktarsambands Vesturlands var haldinn á sunnudaginn í Borgarnesi . Þar voru veittar viðurkenningar fyrir ræktunarstarf ársins og ræktunarbú valið . Það voru hjónin Lára Kristín Gísladóttir og Kolbeinn Magnússon í Stóra Ási sem hlutu þá viðurkenningu að standa fyrir ræktunarbúi ársins á Vesturlandi 2009 . Frá búinu voru sýnd sex hross á árinu en af þeim hlutu fjögur yfir 8 í einkunn þrátt fyrir að meðalaldur hrossanna hafi einungis verið 5,5 ár . Önnur bú sem hlutu tilnefningu voru : Einhamar 2 , Leirulækur , Lundar II , Mið-Fossar , Skáney , Skipaskagi og Vestri - Leirárgarðar . Á fundinum var kosin ný stjórn . Bjarni Marinósson bóndi á Skáney sem búinn er að stýra Hrossaræktarsambandinu síðastliðin 16 ár gaf ekki kost á sér áfram né heldur Sigbjörn Björnsson bóndi á Lundum II sem gegnt hefur varaformennsku . Var þeim þökkuð vel unnin störf fyrir Hrossaræktarsambandið . Gísli Guðmundsson í Hömluholti var kosinn formaður . Varaformaður var kosinn Stefán Ármannsson í Skipanesi og Hrefna B. Jónsdóttir í Hjarðarholti kom ný inn í stjórn . Með þeim í stjórn eru Ingibergur Jónsson á Akranesi og Ásdís Haraldsdóttir í Álftanesi . Á haustfundinum eru einnig verðlaunuð efstu kynbótahross í eigu félagsmanna . Listi yfir þau birtist í heild sinni í Skessuhorni sem kemur út á morgun .